REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/138-15

20. april 2015. godine

B e o g r a d

ZAPISNIK

17. SEDNICE ODBORAZA OBRAZOVANjE, NAUKU, TEHNOLOŠKI RAZVOJ

I INFORMATIČKO DRUŠTVO, ODRŽANE 7. APRILA 2015. GODINE

Sednica je počela u 11,00 časova.

Sednici je predsedavala mr Aleksandra Jerkov, predsednica Odbora.

 Sednici su prisustvovali: Marko Atlagić, Irena Aleksić, Ljubiša Stojmirović, Nebojša Petrović, Vladimir Orlić, Nevenka Milošević, Anamarija Viček, Milena Bićanin i Olena Papuga, članovi Odbora.

Sednici su prisustvovali: Miletić Mihajlović i Janko Veselinović, zamenici članova Odbora.

Sednici nisu prisustvovali: Milan Knežević, Mileta Poskurica, Žarko Obradović, Jelisaveta Veljković i Riza Halimi, kao ni njihovi zamenici.

Sednici Odbora su prisustvovali ispred Ministarstva, prosvete, nauke i tehnološkog razvoja: Srđan Verbić, ministar, Zorana Lužanin, državni sekretar, Milovan Šuvakov, pomoćnik ministra, Dragica Gavrilović, iz Pres službe; ispred Ministarstva državne uprave i lokalne samourave sednici je prisustvovao Željko Ožegović, državni sekretar; ispred Ministarstva finansija sednici je prisustvovala Nataša Zavođa, samostalni savetnik; ispred četiri reprezentativna sindikata prisustvovali su: Milorad Antić, potpredsednik Sindikata radnika u prosveti Srbije, Jasna Janković, član predsedništva Unije sindikata prosvetnih radnika Srbije, Vladimir Adžić, član predsedništva Unije prosvetnih radnika Srbije, Milan Trbović, potpredsednik Sindikata radnika u prosveti Srbije, Miodrag Sokić, potpredsednik Sindikata radnika u prosveti Srbije, Valentina Ilić, predsednik Gradskog odbora Sindikata obrazovanja Srbije, Radomir Šojanović, član predsedništva Sindikata obrazovanja Srbije, Tomislav Živanović, predsednik Granskog sindikata prosvetnih radnika „Nezavisnost“ i Ružica Todić, član predsedništva Granskog sindikata prosvetnih radnika „Nezavisnost“.

Na početku sednice predsednica Odbora obavestila je prisutne da je sednica koja je prvobitno bila zakazana za ponedeljak 6. april. 2015. godine, odložena zbog proslave Uskršnjih praznika po gregorijanskom kalendaru. Ona je dodala da su četiri poslaničke grupe, u skladu sa članom 209. Poslovnika Narodne skupštine, podnele predlog za održavanje sednice Narodne skupštine u vezi sa višemesečnim štrajkom prosvetnih radnika, ali da predsednica Narodne skupštine nije zakazala sednicu sa tom temom. Imajući to u vidu, kao i potrebu da se o ovoj važnoj temi razgovara u Narodnoj skupštini, predsednica Odbora za obrazovanje, nauku, tehnološki razvoj i informatičko društvo sazvala je sednicu Odbora.

**Pre prelaska na prvu tačku, većinom glasova članova Odbora usvojeni su dnevni red 17. sednice i zapisnik 16. sednice. Zbog nedovoljnog broja elektronskih jedinica, glasanje o zapisniku sa 16. sednice obavljeno je podizanjem ruke.**

Prva tačka dnevnog reda – **Štrajk prosvetnih radnika**

 Predstavnica Unije sindikata prosvetnih radnika Srbije, Jasna Janković iznela je da u periodu od 1994. godine do danas samo dve školske godine nisu počele štrajkom prosvetnih radnika. Štrajkovi su mahom bili održavani zbog lošeg materijalnog položajaali i zbog niza drugih okolnosti. S tim u vezi potrebno je ukazati da je 50% zgrada škola u Srbiji starije od 50 godina kao i da 40% škola nema fiskulturnu salu i mokri čvor. Opterećenost đaka je svake godine sve veća. U pomenutom periodu zbog demografskih kretanja iz sistema obrazovanja je nestalo 130 000 dece, dok je istovremeno rastao broj zaposlenih u prosveti. Najkvalitetniji učitelji i nastavnici napuštaju prosvetu, a na posao u školama gledaju samo kao usputnu stanicu do nečeg boljeg. Poslednjim smanjenjem plata u javnom sektoru, zaposleni u prosveti su dovedeni u neodrživ položaj, tako da u ovom trenutku plata početnika iznosi oko 36 000 dinara dok plata zaposlenih sa više od dve decenije staža iznosi između 42 000 i 44 000 dinara. Zaposleni u prosveti su svesni činjenice da je nepovoljna situacija u javnim finansijama, ali i da je moguće ostvariti pravedniju preraspodelu već postojećih sredstava, što se najavljuje donošenjem zakona o platnim razredima.

 Pored toga, u diskusiji u kojoj su učestvovali Vladimir Adžić, Miodrag Sokić, Milorad Antić, Milan Trbović, istaknuto je da je štrajk u prosveti velika društvena opomena i da je neophodno izdvajati više novca iz budžeta za obrazovanje. Oni su ukazali na posebno loše stanje u osnovnom obrazovanju i srednjim stručnim školama, kao i da je u opštem interesu da se dođe do održivog rešenja i prekida štrajka.

 Ružica Todić Brdarić i Radomir Šojanović ukazali su da je potpisivanjem sporazuma o prekidu štrajka sa Ministarstvom prosvete, nauke i tehnološkog razvoja, kao i potpisivanjem Posebnog kolektivnog ugovora, postavljen osnov da se dođe do trajnog rešenja i otklone problemi sa kojima se suočavaju prosvetni radnici u Srbiji. Moguće rešenje postojećih problema jeste uvođenje platnih razreda, kao i da do 1. juna ove godine otpočnu pregovori sa Ministarstvom o isplati pomoći prosvetnim radnicima, kako bi se popravio njihov materijalni položaj.

 Ministar Srđan Verbić, ukazao je da način na koji je prosveta prikazana u medijima veoma loš, te da bi prvi korak ka unapređenjeu stanja u ovoj oblasti bio da se promeni to viđenje. Na ovom zadatku protrebno je da rade svi činioci u obrazovanju, a pre svega Ministarstvo i sindikati. Ciljevi Ministarstva i sindikata su isti, samo je pitanje načina i sredstava njihovog ostvarivanja. Prioritet Ministarstva nije da se prekine štrajk, već da se pronađe trajno rešenje za probleme u obrazovanju. Jedini put za pronalaženje trajnog rešenja je ustanovljavanje platnih grupa čime bi bio poboljšan matrijalni položaj zaposlenih u prosveti. Ovo bi za posledicu imalo smanjenje plata u drugim delovima javnog sektora, te se zbog toga stiče utisak da postoje određene opstrukcije u utrvđivanju platnih razreda iz drugih delova javnog sektora i da je zaposlenima u prosveti jedino stalo da se to uradi.

 Nataša Zavođa, iz Ministarstva finansija iznela je, da je Ministarstvo svesno činjenice da je usvajanjem Zakona o privremenom uređenju osnovica za obračun i isplatu plata, odnosno zarada i drugih stalnih primanja kod korisnika javnih sredstava otežan materijalni položaj zaposlenih u prosveti, naročito kada se ima u vidu da po postojećim podacima 30 % zaposlenih u prosveti nema pun fond časova. Kao dobar primer saradnje, ona je navela izradu posebnog kolektivnog ugovora za zaposlene u prosveti na kome su zajednički radili Ministarstvo prosvete, nauke i tehnnološkog razvoja i Ministarstvo finansija i reprezentativni sindikati u prosveti. Stav Vlade je da mere štednje treba da se podjednako odnose na sve i da bi bilo kakvo povećanje pojedinim delovima javnog sektora dovelo ostale zaposlene u javnom sektoru u neravnopravan položaj.

 Željko Ožegović, državni sekretar u Ministarstvu državne uprave i lokalne samouprave izneo je da ovo ministarstvo nije angažovano samo na izradi zakona o platnim razredim,a već se i sa stranim ekspertima radi na optimizaciji procesa obrazovanja i prosvetnog sistema uopšte. Izrada zakona o platnim razredima je pri kraju, ostalo je da se sa Ministarstvom finansija ustanovi kako će funkcionisati prelazni režim, a privodi se kraju i proces katalogizacije radnih mesta. Ono što usporava ovaj proces je broj poslova koje je potrebno katalogizovati, a pri tome potrebno je voditi računa o stručnoj spremi, odgovornosti, složenosti posla i sl.

 Narodna poslanica Nevenka Milošević, složila se sa ministrom Verbićem i rekla da po ovom pitanju nema suprotstavljenih strana i da je potrebno da svi zajedno rade na promeni slike o prosveti. Ona je dodala, da se nada da će uskoro biti usvojen zakon platnim razredima čime bi se došlo do trajnog rešenja.

 Narodni poslanik Marko Atlagić je primetio da je u proteklih 20 godina prosveta dovedena u jako teško stanje i da su problemi vidljivi u svim aspektima obrazovanja, od predškolskog do visokog obrazovanja. Ministarstvo je učinilo značajne korake ka rešavanju nagomilanih problema, ali da je preostalo još posla.

 Milena Bićanin, narodna poslanica, iznela je da loš materijalni status prosvetnih radnika nije od juče, a da su oni i pored toga dužni da učenicima pruže kvalitetno obrazovanje. Nažalost, upravo zbog čestih štajkova đaci najviše trpe i to se posle odražava, ne samo na sistem obrazovanja, već i na celokupan prosperitet zemlje.

 Član Odbora, Vladimir Orlić, ukazao je da nema razloga za oštru polemiku među učesnicima jer je cilj svih prisutnih da se nađe rešenje za problem. On je dodao da se odbor već jednom sastajao na ovu temu i da je on tada zamolio predstavnike sindikata da daju konkretne predloge-kako izvršiti finansijsku preraspodelu u vezi sa poboljšanjem materijalnog položaja zaposlenih u prosveti, ali da od tog dana nije dobio ni jedan konkretan predlog.

 Janko Veselinović, narodni poslanik, ocenio je da ministar prosvete i njegovi saradnici nisu na adekvatan način odgovorili na probleme u obrazovanju . Smanjenjem plata, zaposleni u prosveti dovedeni su u beznadežan položaj. Pregovori koji se vode između ministarstva i sindikata nisu ravnopravni, jer se pregovori vode pod pritiscima, otpuštanjem „štrajkač“ i dodatnog smanjenja plata. Zaposleni u visokom obrazovanju dodatno su nezadovoljni jer je, pored smanjenja plata, ozbiljno narušen i ugled visokoškolskog obrazovanja.

 Narodni poslanik Ljubiša Stojmirović istakao je da razume i poziciju Ministarstva i poziciju zaposlenih u prosveti, odnosno sindikata. Zajednički cilj svih strana trebalo bi usmeriti ka pronalaženju rešenja i da se štrajk što pre okonča. Problemi u obrazovanju postoje više od 30 godina i za štrajk ne moži biti okrivljen sadašnji ministar. Težnja svih mora biti da se osim materijalnog položaja prosvetnih radnika poprave i uslovi rada, a prvi korak ka tome može biti donošenje odgovarajućih normativnih rešenja.

 Narodni poslanik Miletić Mihajlović, istakao je da je svestan teškog materijalnog položaja zaposlenih u prosveti i da treba učiniti sve što je moguće da se vrati dostojanstvo učiteljskom pozivu. Ono što ne bi smelo da se dogodi je da se u pitanje dovede regularnost školske godine, a da je potrebno što pre pronaći trajno rešenje za probleme u prosveti.

 Ministar Srđan Verbić, uzimajući ponovo reč, napomenuo je da su sindikati postavili tri zahteva, od kojih dva ne bi ni bilo da nije bilo štrajka, odnosno ne bi došlo do smanjenja plata štrajkačima i nepotpisavnja posebnog kolektivnog ugovora. Treći zahtev, isplaćivanje jedne prosečne zarade zaposlenima u prosveti do kraja tekuće godine nije moguće ostvariti, jer nema dovoljno sredstava u budžetu za tu namenu. Ministar je dodao da u pregovorima sa sindikatima nije potreban kompromis već jedno potpuno novo rešenje.

 U diskusiji koja je usledila, izneto je da Ministarstvo prosvete krši Ustav i zakon zbog odbijanja da potpiše posebni kolektivni ugovor sa predstavnicima dva sindikata. Ono što dodatno zabrinjava je što predstavnici sindikata nisu dobili nikakve garancije da će uvođenjem platnih razreda biti povećane plate u prosveti. Proces pregovaranja sa predstavnicima Ministarstva je dodatno otežan jer su sve učestaliji pritisci kroz smanjenja plata i slične mere, a ti pritisci su počeli onog dana kada su dva sindikata odbila da potpišu sporazum sa Ministarstvom kojim bi bio okončan štrajk. Dodato je i da zadatak sindikata i zaposlenih u prosveti nije da pronalazi novac za plate, već je to zadatak resornog ministarstva. Predloženo je da se sredstva za povećanje plata pronađu tako što bi se kroz preuzimanje časova od penzionisanih kolega ukrupnila norma za zaposlene koji nemaju pun fond, da se napravi racionalizacija seminara, kao i da se preispitaju davanja za neke institucije koje prema opisu svog posla ne spadaju u oblast obazovanja.

 Sa druge strane, izneti su stavovi da su plate smanjene zbog toga što su u prethodnom periodu plate povećavane, a da za to nije bilo odgovarajuće ekonomske potpore. Predloženo je, da predstavnici sindikata sastave tačnu kalkulaciju sa mogućim uštedama koje bi mogle biti preusmerene na povećanje zarada zaposlenih u prosveti i dostave je narodnim poslanicima.

 U diskusiji su učestvovali: Jasna Janković, Marko Atlagić, Vladimir Adžić, Milorad Antić, Vladimir Orlić, Ružica Todić-Brdarić, Miodrag Sokić i Radomir Šojanović.

Sednica je završena u 14,20 časova.

 SEKRETAR PREDSEDNICA

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

 Dragomir Petković mr Aleksandra Jerkov